Diari Oficial de la Generalitat Valenciana


Sumari del DOGV 4209, del 13-03-2002 (2002/2160)

ORDRE de 8 de febrer de 2002, del conseller de Sanitat, per la qual convoca una beca per a la realització de pràctiques professionals de metge/ssa en la Conselleria de Sanitat.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   4209

Data del DOGV
:   13-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2160


Data del document
:   08-02-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * assignació per estudis
    * ajuda pública
    * metge
    * suport econòmic

ORDRE de 8 de febrer de 2002, del conseller de Sanitat, per la qual convoca una beca per a la realització de pràctiques professionals de metge/ssa en la Conselleria de Sanitat. [2002/X2160]
  
La Conselleria de Sanitat, en el marc de la política dirigida a fomentar la realització de pràctiques professionals, convoca la concessió d'una beca per a la realització de pràctiques de metge/ssa.
  
Fent ús de les facultats que em confereixen el Decret 87/1999, de 30 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, i pel Decret 46/2001, de 27 de febrer, i per l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que estableix el Decret 108/1992, de 6 de juliol, de la Generalitat Valenciana, pel qual regula la concessió de beques,
  
ORDENE
  
Article 1
  
Es convoca un concurs públic per a la concessió d'una beca per a la realització de pràctiques professionals de metge en la Conselleria de Sanitat.
  
Article 2
  
Aprovar les bases que regeixen aquesta convocatòria que són l'annex I d'aquesta ordre.
  
Article 3
  
La dotació econòmica de la present convocatòria puja a la quantia global de 8.384,13 euros, amb càrrec a l'aplicació pressupostària 74.56.58.6342.535.22.1, línia de subvenció amb codi comptable T4542, dels pressupostos de la Generalitat Valenciana per a l'any 2002.
  
Article 4
  
Aquesta ordre vigirà el mateix dia de la publicació en el Diari Oficial de la Generalitat Valenciana.
  
Article 5
  
Podrà interposar-se contra aquesta ordre, que exhaureix la via administrativa, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, segons que estableixen els articles 10 i 46 de la Llei reguladora de la Jurisdicció Contenciosa Administrativa. Potestativament, és possible la interposició d'un recurs de reposició, segons els articles 116 i 117 de la Llei 30/1992, de 26 de novembre.
  
València, 8 de febrer de 2002
  
El conseller de Sanitat
  
SERAFÍN CASTELLANO GÓMEZ
  
ANNEX I
  
Bases de la convocatòria per a la concessió d'una beca per a la realització de pràctiques professionals de metge en la Conselleria de Sanitat
  
Primera. Finalitat
  
Les beques tenen com a finalitat la realització de pràctiques professionals a través de la intervenció del personal becat en les línies de treball següent: manteniment de sistemes d'informació, informació de productes ortoprotètics, i inspecció de la indústria i productes sanitaris.
  
Segona. Nombre de beques i requisits dels sol·licitants
  
Es convoca una beca destinada a metges, que hagen acabat els estudis entre els anys 1998 i 2002, ambdós inclosos. Les persones interessades han de complir els requisits a l'acabament del termini de presentació de sol·licituds.
  
Tercera. Dotació, durada i pagament de les beques
  
La dotació de la beca és de 931,57 euros bruts mensuals. L'import total de cada una de les beques convocades és d'11.178,84 euros per a l'exercici econòmic del 2002.
  
El període de percepció de la beca serà des de la data de començament, que estipula la base huitena d'aquest annex I, fins al 31 de desembre de 2002. Aquest període podrà ser prorrogat pel temps que quede fins a completar un any de duració en còmput global. La pròrroga quedarà condicionada a l'existència de crèdit adequat i suficient per a la cobertura pressupostària en el pressupost de la Generalitat Valenciana per al 2003.
  
L'import de la beca es pagarà mensualment. Requerirà la certificació del director general per a la Prestació Farmacèutica, com a resultat de l'informe favorable del cap de l'Àrea per a la Prestació Farmacèutica i el Medicament quant a l'activitat que és l'objecte de la beca.
  
Quarta. Formalització de les sol·licituds
  
Els impresos de sol·licitud (annex II) estaran a disposició de les persones interessades en el Registre General de la Conselleria de Sanitat (c/ del misser Mascó, 31 de València). Els candidats hauran de presentar la seua sol·licitud al mateix Registre General o de tramitar-la de qualsevol de les maneres que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
- Fotocòpia compulsada del document nacional d'identitat.
  
- Currículum, en el qual s'indicarà l'experiència professional, idiomes, beques aprofitades, etc.; i també hi constaran les dades personals, la data i el lloc de naixement, el domicili actual, el telèfon (de casa i, si és el cas, el mòbil) i una foto de mida carnet del sol·licitant.
  
- Fotocòpia compulsada del títol de llicenciat en Medicina i Cirurgia o del document acreditatiu d'haver abonat els drets d'expedició del títol.
  
- Fotocòpia compulsada del certificat acadèmic personal dels estudis de Medicina.
  
- Documents que acrediten la possessió dels títols, cursos i mèrits que figuren en el currículum. Per tal que siguen tinguts en compte en el barem, se'n requerirà l'acreditació mitjançant la presentació de fotocòpies compulsades dels documents oficials corresponents.
  
- Una declaració jurada de no tenir concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
Cinquena. Termini de presentació de les sol·licituds
  
El termini de presentació de les sol·licituds serà de 15 dies hàbils, comptadors des de l'endemà de la publicació d'aquesta convocatòria en el Diari Oficial de la Generalitat Valenciana.
  
Sisena. Selecció
  
1. Comissió avaluadora
  
Per a l'examen de les sol·licituds de beques es constituirà una comissió avaluadora, que elaborarà l'oportuna proposta d'adjudicació de les beques. Aquesta comissió estarà composta pels membres següents:
  
Titulars
  
- President: el director general per a la Prestació Farmacèutica
  
- Secretari: el cap del Servei de Prestacions Complementàries
  
- El cap del Servei de Provisió i Assistència Farmacèutica
  
Suplents
  
- President: la cap de l'Àrea per a la Prestació Farmacèutica i el Medicament.
  
- Secretari: el cap de la Secció d'Endopròtesis.
  
- El cap de la Secció d'Exopròtesis.
  
La Conselleria de Sanitat es reserva la facultat de deixar deserta totalment o parcial l'adjudicació de les beques convocades, i d'interpretar el contingut d'aquestes bases.
  
2. Barem
  
La selecció dels becaris es farà a partir de la puntuació obtinguda per l'aplicació d'aquest barem:
  
A. Coneixements de valencià: el màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
Nivell oral: 0,25 punts
  
Nivell elemental: 0,50 punts
  
Nivell mitjà: 0,75 punts
  
Nivell superior: 1 punt
  
B. Coneixements d'altres idiomes comunitaris: fins a 1 punt.
  
C. Expedient acadèmic: fins a 3 punts.
  
D. Coneixements acreditats d'informàtica: fins a 2 punts.
  
E. Entrevista: serà sobre l'experiència professional i altres aspectes relacionats amb l'activitat objecte de la beca: fins a 6 punts.
  
3. Actuacions de la comissió avaluadora
  
3.1 Llista baremada d'admesos i llista d'exclosos
  
En el termini màxim d'un mes, a partir de l'endemà de l'acabament del termini de la presentació de les sol·licituds, la comissió publicarà en el tauler d'anuncis de la seu central de la Conselleria de Sanitat (al carrer del misser Mascó, núm. 31, de València) la llista de persones admeses, amb la puntuació dels apartats A, B, C i D del barem, i la llista provisional de persones excloses, amb la indicació de les causes de l'exclusió.
  
Durant el període de deu dies hàbils comptadors a partir de l'endemà de la publicació de les llistes de la manera indicada, podran les persones interessades presentar al·legacions a la puntuació assignada i a les causes d'exclusió, i també presentar la documentació que, si és el cas, n'esmene l'exclusió de la convocatòria o la que li requerisca la comissió.
  
La llista definitiva de persones admeses i excloses, amb la puntuació assignada, es publicarà de la manera indicada en el paràgraf primer d'aquest punt.
  
3.2 Proposta de concessió de les beques
  
En acabar el procés selectiu, la comissió elaborarà una proposta de concessió de les beques que contindrà la llista dels beneficiaris i una borsa de reserva per ordre de prioritat per la puntuació obtinguda, per cobrir les vacants que puguen produir-se.
  
La llista esmentada es publicarà en el tauler d'anuncis de la Conselleria de Sanitat.
  
Setena. Concessió
  
Les beques s'adjudicaran mitjançant una resolució del conseller de Sanitat, a la vista de la proposta de la comissió avaluadora, que es publicarà en el Diari Oficial de la Generalitat Valenciana.
  
També es notificarà la resolució de concessió a les persones interessades.
  
Huitena. Inici de la beca
  
La resolució de concessió podrà establir com a data d'inici de la beca l'1 d'abril del 2002 o, a proposta de la comissió, una data posterior a la indicada.
  
Novena. Obligacions, incidències i tutoria dels becaris
  
Quant a les obligacions dels beneficiaris, s'aplica l'article 47 del text refós de la Llei de la Hisenda Pública de la Generalitat Valenciana.
  
La beca és incompatible amb qualsevol altra o amb qualsevol ajuda que puga concedir-se per la mateixa activitat o per una de similar. La infracció d'aquesta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
Els becaris, si és el cas, hauran de presentar la documentació acreditativa del compliment de les seues obligacions fiscals i amb la Seguretat Social, i a més la documentació acreditativa de tenir cobertura sanitària.
  
El conseller de Sanitat resoldrà les incidències que es produïsquen durant el període de duració de les beques i podrà deixar-les sense efecte, si no compleix les seues obligacions o no fa l'activitat que haja motivat la concessió o deixa de tenir els requisits exigits. Per a això cal que es faça el tràmit d'audiència de la persona interessada.
  
El cap de l'Àrea per a la Prestació Farmacèutica i el Medicament ordenarà les activitats dels becaris segons els criteris dels seus serveis i mitjans. La dedicació dels becaris a les línies de treball que se'ls assignen serà de 35 hores setmanals.
  
Si hi ha incidències, renúncies, abandonaments o incompliments que deixen vacant alguna de les beques, s'adjudicarà segons l'ordre establit en la borsa de reserva que resulte del procés de selecció.
  
ANNEX II
  
Sol·licitud de beca per a la realització de pràctiques professionals de metge/ssa
  
Nom ..., Adreça ..., localitat ..., DNI ..., Telèfon familiar ..., telèfon mòbil ..., Segons l'Ordre de 8 de febrer de 2002 per la qual la Conselleria de Sanitat convoca una beca per a la realització de pràctiques professionals de metge: Em compromet a acceptar les condicions de les bases de la convocatòria, a assistir i a participar plenament en els programes de treball que siguen establits, si en sóc adjudicatari/ària. Declare que totes les dades personals, acadèmiques i professionals indicades en la sol·licitud són certes i adjunte la documentació següent:
  
- Fotocòpia compulsada del DNI
  
- Currículum, en el qual s'indica l'experiència professional, idiomes, beques aprofitades, etc.; i també hi consten les dades personals, la data i el lloc de naixement, el domicili actual, el telèfon (de casa i , si és el cas, el mòbil) i una foto de mida carnet de qui fa la sol·licitud.
  
- Fotocòpia compulsada del títol de llicenciat en Medicina i Cirurgia o del document acreditatiu d'haver abonat els drets d'expedició del títol.
  
- Fotocòpia compulsada del certificat acadèmic personal dels estudis de Medicina.
  
- Fotocòpies compulsades dels documents que acrediten la possessió dels títols, cursos i mèrits que figuren en el currículum.
  
- Una declaració jurada de no tenir concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
SOL·LICITE
  
L'admissió d'aquesta instància i la documentació adjunta a l'efecte del que estableix la convocatòria de beques.
  
Lloc i data ...,
  
(Signatura)
  
DIRECCIÓ GENERAL PER A LA PRESTACIÓ FARMACÈUTICA